For så vidt som den ordregivende myndighed ønsker at sikre sig, at ansøgerne ikke har afgivet urigtige oplysninger i henhold til artikel 94, litra b), i forordning nr. 1605/2002 og ikke i henhold til samme forordnings artikel 93, stk. 1, er den følgelig ikke forpligtet til at overholde bestemmelserne i artikel 134, stk. 5, i forordning nr. 2342/2002.

Selv om artikel 134, stk. 5, i forordning nr. 2342/2002 om gennemførelsesbestemmelser til finansforordningen henviser generelt til udelukkelsessituationerne i artikel 93, stk. 1, litra a), b), d) og e), i forordning nr. 1605/2002 om finansforordningen vedrørende De Europæiske Fællesskabers almindelige budget, fremgår det af henvisningen i nævnte stk. 5 til samme artikels stk. 3 og af det angivne om, at de ordregivende myndigheder selv kan henvende sig til de myndigheder, der er nævnt i stk. 3, at stk. 5 omhandler det tilfælde, hvor ansøgerne ikke er forpligtet til at fremlægge de attester, der er fastsat i stk. 3 vedrørende undtagelsessituationer, men hvor den ordregivende myndighed alligevel ønsker at sikre sig, at disse ansøgere ikke befinder sig i en af disse undtagelsessituationer.

En afgørelse om at udelukke en ansøger fra en aftale på grundlag af artikel 94, litra b), i forordning nr. 1605/2002 om finansforordningen vedrørende De Europæiske Fællesskabers almindelige budget med den begrundelse, at den pågældende har afgivet urigtige oplysninger, har karakter af en administrativ sanktion, selv om der ikke blev indført nogen oplysning vedrørende den pågældende i den i finansforordningens artikel 95 omhandlede database. Selv om det blev lagt til grund, at en sådan afgørelse ikke kan anses for at pålægge modtageren heraf en sanktion, skal den ordregivende myndighed under alle omstændigheder anvende det almindelige princip om overholdelse af retten til forsvar.

Princippet om overholdelse af retten til forsvar er således almengyldigt og finder ud over de tilfælde, hvor en institution påtænker at pålægge en sanktion, anvendelse under en hvilken som helst procedure, der indledes over for en person, og som kan føre frem til en retsakt, der indeholder et klagepunkt imod denne. I denne henseende udgør en afgørelse om umiddelbar udelukkelse i det mindste en retsakt, der indeholder et klagepunkt mod modtagerne, dvs. den påvirker deres interesser mærkbart, idet den medfører alvorlige økonomiske følger, eller mere generelt alvorlige konsekvenser for deres situation. En afgørelse om at afvise en ansøgning bl.a. under henvisning til, at der er afgivet urigtige oplysninger på grundlag af artikel 94, litra b), i forordning nr. 1605/2002, kan i det mindste være til skade for ansøgernes omdømme og således have følger, der rækker ud over den omhandlede aftale. Hvis udelukkelsesafgørelsen i denne henseende er resultatet af en anmodning om oplysninger, der af Kommissionen er rettet til de nationale myndigheder som følge af Kommissionens tvivl om, at en bydendes erklæringer er korrekte, må det lægges til grund, at Kommissionen har foretaget en grundig undersøgelse af et element i ansøgningen fra den nævnte bydende og ved denne anmodning om oplysninger har indledt en proces med henblik på at verificere nævnte bydendes oplysninger, hvilket førte til vedtagelsen af udelukkelsesafgørelsen.

Desuden indebærer den omstændighed, at der ikke findes nogen bestemmelse i forordning nr. 1605/2002 eller i forordning nr. 2342/2002 om gennemførelsesbestemmelser til finansforordningen, der fastsætter, at retten til forsvar skal overholdes i et sådant tilfælde, således ikke i sig selv, at en sådan garanti i medfør at det almindelige princip om overholdelse af retten til forsvar er udelukket.

Det tilkommer under alle omstændigheder retsinstanserne, når de finder, at der foreligger en sådan uregelmæssighed, der påvirker retten til forsvar, at efterprøve på grundlag af de specifikke faktiske og retlige omstændigheder i sagen, om sagen ville have fået et andet udfald, og om sagsøgerne ville have været bedre i stand til at sikre deres forsvar, såfremt denne uregelmæssighed ikke havde foreligget.

(jf. præmis 55, 63-67 og 72)